A Bizottság 2003/60/EK irányelve
(2003. június 18.)
a gabonafélék, állati eredetű élelmiszerek és bizonyos növényi eredetű termékek - többek között a gyümölcsök és zöldségek - belsejében, illetve azok felületén található bizonyos peszticid-szermaradványok megengedett legmagasabb szintjének megállapítása tekintetében a 76/895/EGK, 86/362/EGK, 86/363/EGK és 90/642/EGK tanácsi irányelv mellékleteinek módosításáról
(EGT vonatkozású szöveg)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a legutóbb a 2002/79/EK bizottsági irányelvvel [1] módosított, a gyümölcsökben és zöldségekben, illetve azok felületén található peszticid-szermaradványok megengedett legmagasabb szintjének meghatározásáról szóló, 1976. november 23-i 76/895/EGK tanácsi irányelvre [2], és különösen annak 5. cikkére,
tekintettel a legutóbb a 2002/79/EK irányelvvel módosított, a gabonafélékben, illetve azok felületén található peszticid-szermaradványok megengedett legmagasabb szintjének meghatározásáról szóló, 1986. július 24-i 86/362/EGK tanácsi irányelvre [3], és különösen annak 10. cikkére,
tekintettel a legutóbb a 2002/79/EK irányelvvel módosított, az állati eredetű élelmiszerekben, illetve azok felületén található peszticid-szermaradványok megengedett legmagasabb szintjének meghatározásáról szóló, 1986. július 24-i 86/363/EGK tanácsi irányelvre [4], és különösen annak 10. cikkére,
tekintettel a legutóbb a 2002/100/EK bizottsági irányelvvel [5] módosított, egyes növényi eredetű termékekben - többek között a gyümölcsökben és zöldségekben - illetve azok felületén található peszticid-szermaradványok megengedett legmagasabb szintjének meghatározásáról szóló, 1990. november 27-i 90/642/EGK tanácsi irányelvre [6], és különösen annak 7. cikkére,
tekintettel a legutóbb a 2003/39/EK bizottsági irányelvvel [7] módosított, a növényvédő szerek forgalomba hozataláról szóló, 1991. július 15-i 91/414/EGK tanácsi irányelvre [8], és különösen annak 4. cikke (1) bekezdésének f) albekezdésére,
mivel:
(1) A meglévő amitrol, dikvát, izoproturon és etofumezát hatóanyagokat a 2001/21/EK [9], 2002/18/EK [10] és 2002/37/EK [11] bizottsági irányelvek felvették a 91/414/EGK tanácsi irányelv I. mellékletébe.
(2) Az új fenhexamid, acibenzolar-S-metil, ciklanilid, piraflufen-etil, iprovalikarb, proszulfuron, szulfoszulfuron, kinidon-etil, cihalofop butil, famoxadon, floraszulam, metalaxil-M, pikolinafen és flumioxazin hatóanyagokat a 2001/28/EK [12], 2001/87/EK [13], 2002/48/EK [14], 2002/64/EK [15] és 2002/81/EK [16] bizottsági irányelvek felvették a 91/414/EGK tanácsi irányelv I. mellékletébe.
(3) Az érintett hatóanyagok felvétele a 91/414/EGK irányelv I. mellékletébe a tervezett felhasználással kapcsolatban szolgáltatott információk értékelése alapján történt. Az ilyen felhasználásra vonatkozó információkat bizonyos tagállamok a 91/414/EGK irányelv 4. cikke (1) bekezdésének f) albekezdése szerint adták meg. A rendelkezésre álló információkat megvizsgálták, és azok elégségesek bizonyos maradékok megengedett legmagasabb szintjeinek (MLSZ) a megállapításához.
(4) Abban az esetben, ha nincs meghatározva közösségi MLSZ vagy ideiglenes MLSZ, a tagállamok a 91/414/EGK irányelv 4. cikke (1) bekezdésének f) albekezdése szerint ideiglenes nemzeti MLSZ értéket állapítanak meg az ezeket a hatóanyagokat tartalmazó növényvédő szerek esetleges engedélyezése előtt.
(5) A klórfenapir, fentin-acetát és fentin-hidroxid hatóanyagok esetében döntés született arról, hogy ezek a 2001/697/EK [17], a 2002/478/EK [18], illetve a 2002/479/EK [19] bizottsági határozattal ne vegyék fel azokat a 91/414/EK irányelv I. mellékletébe. Ezek a határozatok úgy rendelkeztek, hogy az ezeket a hatóanyagokat tartalmazó növényvédő szerek használata a Közösségben többé nem engedélyezett. Ennek megfelelően az ezeknek a növényvédő szereknek a használatából származó valamennyi peszticid-szermaradványt fel kell venni a 86/362/EGK, 86/363/EGK és 90/642/EGK irányelvek mellékleteibe, hogy felhasználásuk tilalmát megfelelően felügyelni és ellenőrizni, illetve a fogyasztókat védeni lehessen.
(6) A meglévő peszticidkészletek felhasználására vonatkozó jogos elvárások teljesítése érdekében a Bizottság felvétel megtagadásáról szóló határozatai kivonási időszakot engedélyeztek, és helyénvaló, hogy az azon a feltételezésen alapuló MLSZ értékeket, amely szerint az érintett anyag felhasználása a Közösségben nem engedélyezett, ne kelljen alkalmazni a kérdéses anyagra vonatkozó kivonási időszak végéig.
(7) A közösségi MLSZ értékek és a Codex Alimentarius által ajánlott szintek megállapítása és értékelése hasonló eljárás alapján történik. A dikvátra és a fentinre (annak acetátjára vagy hidroxidjára) a Codex-ben korlátozott számú MLSZ érték szerepel. Ezeket az ebben az irányelvben megállapított MLSZ értékek meghatározásánál figyelembe vették. Azokat a Codex-ben szereplő MLSZ értékeket, amelyek visszavonását a közeljövőben ajánlani fogják, nem vették figyelembe. A Codex MLSZ értékein alapuló MLSZ értékeket a fogyasztók szempontjából fennálló kockázatokra tekintettel értékeltek, és a Bizottság számára rendelkezésre álló tanulmányokon alapuló toxikológiai végpontok felhasználásával kockázatot nem állapítottak meg.
(8) Az érintett hatóanyagoknak a 91/414/EGK irányelv I. mellékletébe való felvételére vagy abból való kizárására tekintettel a kapcsolódó műszaki és tudományos értékeléseket bizottsági felülvizsgálati jelentések formájában véglegesítették. Az említett anyagok értékeléséről szóló jelentéseket az (1) és (2) preambulumbekezdésben említett bizottsági irányelvekben és az (5) preambulumbekezdésben említett bizottsági határozatokban megjelölt napokon véglegesítették. Ezekben a jelentésekben megállapították az érintett anyagokra vonatkozó megengedhető napi bevitelt (ADI), illetve szükség esetén az akut referencia dózist (ARfD). A közösségi eljárásokkal összhangban értékelték és számították ki, milyen mértékben vannak kitéve a fogyasztók életük során az érintett hatóanyagokkal kezelt élelmiszer termékeknek. Figyelembe vették az Egészségügyi Világszervezet által kiadott iránymutatásokat [20] és a Növényügyi Tudományos Bizottság véleményét21 az alkalmazott módszertannal kapcsolatban. Azt a következtetést vonták le, hogy a javasolt MLSZ értékek nem okozzák ezeknek az ADI és ARfD értékeknek a túllépését.
(9) Annak érdekében, hogy a fogyasztó megfelelő védelemben részesüljön a növényvédő szerek jogosulatlan felhasználásából származó szermaradványok hatása ellen, az analitikai meghatározás alsó értékhatárán ideiglenes MLSZ értékeket kell megállapítani a vonatkozó termék/peszticid kombinációkra.
(10) Ezeknek az ideiglenes MLSZ értékeknek a közösségi szintű meghatározása nem akadályozza meg, hogy a tagállamok a 91/414/EGK irányelv 4. cikke (1) bekezdésének f) albekezdése és az irányelv VI. melléklete szerint az ebben az irányelvben szereplő anyagokra ideiglenes MLSZ értékeket állapítsanak meg. Egy négy éves időszak elégségesnek tekinthető az érintett hatóanyagok további használatának engedélyezésére. Az ideiglenes MLSZ értékek ezután véglegessé válnak.
(11) Az ezeknek a növényvédő szereknek a használatából származó valamennyi peszticid-szermaradványt ennek megfelelően fel kell venni a 86/362/EGK, 86/363/EGK és 90/642/EGK irányelvek mellékleteibe, felhasználásukat megfelelően felügyelni és ellenőrizni, illetve a fogyasztókat védeni lehessen. A 86/362/EGK, 86/363/EGK és 90/642/EGK irányelvek mellékleteit ezért ennek megfelelően kell módosítani.
(12) A dikvát-maradványok megengedett legmagasabb szintjének közösségi szintű megállapításához a 76/895/EGK irányelv rendelkezéseit át kell venni a 86/362/EGK, 86/363/EGK és 90/642/EGK irányelvekbe, ezeket a rendelkezéseket a 76/895/EGK irányelvben törölni, illetve a legújabb műszaki és tudományos eredményeknek megfelelően, valamint a nemzeti és közösségi szintű felhasználások és engedélyezések változásaira tekintettel ezek közül a rendelkezések közül néhányat módosítani kell.
(13) Ez az irányelv összhangban van a Tápláléklánc- és Állategészségügyi Állandó Bizottság véleményével,
ELFOGADTA EZT AZ IRÁNYELVET:
1. cikk
A 76/895/EGK irányelv II. mellékletében a dikvátra vonatkozó megjegyzéseket el kell hagyni.
2. cikk
A 86/362/EGK irányelv II. mellékletének A. része a peszticid-szermaradványok az I. mellékletben szereplő legmagasabb megengedett szintjeivel egészül ki.
3. cikk
A 86/363/EGK irányelv II. A és B melléklete a peszticid-szermaradványok ennek az irányelvnek a II. és III. mellékletben szereplő legmagasabb megengedett szintjeivel egészül ki.
4. cikk
A 90/642/EGK irányelv II. melléklete a peszticid-szermaradványok ennek az irányelvnek a IV. mellékletében szereplő legmagasabb megengedett szintjeivel egészül ki.
5. cikk
A tagállamok hatályba léptetik azokat a törvényi, rendeleti és közigazgatási rendelkezéseket, amelyek szükségesek ahhoz, hogy legkésőbb 2003. június 30-áig megfeleljenek ennek az irányelvnek, a fentin-hidroxidra, fentin-acetátra és a klórfenapirra vonatkozó rendelkezések kivételével, amelyeket 2004. június 30-áig kell hatályba léptetni. Erről haladéktalanul tájékoztatják a Bizottságot.
Ezeket a rendelkezéseket 2003. július 1-jétől alkalmazzák, a fentin-hidroxidra, fentin-acetátra és a klórfenapirra vonatkozó rendelkezések kivételével, amelyeket legkésőbb 2004. július 1-jén kell alkalmazniuk.
Amikor a tagállamok elfogadják ezeket a rendelkezéseket, azokban hivatkozni kell erre az irányelvre vagy azokhoz hivatalos kihirdetésük alkalmával ilyen hivatkozást kell fűzni. A hivatkozás módját a tagállamok határozzák meg.
6. cikk
Ez az irányelv az Európai Unió Hivatalos Lapjában való kihirdetésének napját követő 20. napon lép hatályba.
7. cikk
Ennek az irányelvnek a tagállamok a címzettjei.
Kelt Brüsszelben, 2003. június 18-án.